Ψήφισμα του Συμβουλίου

της 18ης Φεβρουαρίου 2003

για την ευρωπαϊκή αντίληψη για την ασφάλεια των δικτύων και των πληροφοριών

(2003/C 48/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΥΠΕΝΘΥΜΙΖΟΝΤΑΣ:

1. την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών "Ασφάλεια δικτύων και πληροφοριών: πρόταση προσέγγισης ευρωπαϊκής πολιτικής"·

2. το ψήφισμα του Συμβουλίου της 30ής Μαΐου 2001 - "Σχέδιο Δράσης eEurope: Ασφάλεια δικτύων και πληροφοριών"·

3. το ψήφισμα του Συμβουλίου, της 28ης Ιανουαρίου 2002, για κοινή προσέγγιση και ειδικές δράσεις στον τομέα της ασφάλειας των πληροφοριών και των δικτύων(1)·

4. το σχέδιο δράσης eEurope 2005 που υιοθέτησε το Ευρωπαϊκό Συμβούλιο της Σεβίλλης τον Ιούνιο 2002·

5. τη γνώμη του Ευρωπαϊκού Κοινοβουλίου για την ανακοίνωση της Ευρωπαϊκής Επιτροπής: "Ασφάλεια δικτύων και πληροφοριών: πρόταση προσέγγισης ευρωπαϊκής πολιτικής"·

ΤΟΝΙΖΕΙ ΑΝΑΛΟΓΑ ΟΤΙ:

1. με την ανάπτυξη των υπηρεσιών της κοινωνίας της πληροφορίας, η ασφάλεια των δικτύων και των πληροφοριών αποτελεί όλο και πιο ζωτικό ζήτημα της καθημερινής ζωής των πολιτών, των επιχειρήσεων και των δημοσίων υπηρεσιών και προϋπόθεση για την ορθή λειτουργία της εσωτερικής αγοράς·

2. τα κράτη μέλη και τα ευρωπαϊκά όργανα πρέπει να αναπτύξουν περαιτέρω μια συνολική ευρωπαϊκή στρατηγική για την ασφάλεια των δικτύων και των πληροφοριών και να επιδιώξουν τη διάπλαση μιας ορισμένης αντίληψης για την ασφάλεια, λαμβάνοντας υπόψη τη σημασία της διεθνούς συνεργασίας·

3. οι κατευθυντήριες γραμμές του ΟΟΣΑ για την ασφάλεια των συστημάτων πληροφοριών και των δικτύων θεωρούνται αξιόλογο υπόδειγμα για την ανάπτυξη πολιτικών προς διάπλαση μιας αντίληψης για την ασφάλεια που θα συνυπάρχει με το σεβασμό των δημοκρατικών αξιών και την προστασία των προσωπικών δεδομένων·

4. απαιτείται μέριμνα για το σεβασμό του δικαιώματος προστασίας του προσωπικού απορρήτου. Οι πολίτες και οι επιχειρήσεις πρέπει να είναι βέβαιοι ότι ο χειρισμός των πληροφοριών γίνεται με ακρίβεια και εχεμύθεια και είναι αξιόπιστος·

5. κατά τη διάπλαση μιας αντίληψης περί ασφάλειας, βασικό μέλημα θα είναι η σαφής κατανομή των αρμοδιοτήτων για την ασφάλεια των δικτύων και των πληροφοριών για όλους τους ενδιαφερόμενους·

6. η Ευρώπη πρέπει να αναπτύξει και να αξιοποιήσει τις προσήκουσες τεχνικές ειδικότητες στον τομέα της ασφάλειας των δικτύων και των πληροφοριών·

7. υπάρχει ανάγκη για αυξημένη διαφάνεια, ανταλλαγή πληροφοριών και συνεργασία μεταξύ των κρατών μελών, των ευρωπαϊκών οργάνων και του ιδιωτικού τομέα·

8. η ανάπτυξη μιας πολιτικής ασφάλειας χωρίς ανακολουθίες σε ευρωπαϊκό επίπεδο απαιτεί διαπυλωνική διαφάνεια και συνεργασία·

9. πρέπει να συνεχισθούν οι διεξαγόμενες εργασίες προς συμπλήρωση των υποχρεώσεων που απορρέουν από το ψήφισμα του Συμβουλίου, της 28ης Ιανουαρίου 2002, σχετικά με κοινή προσέγγιση και ειδικές δράσεις στον τομέα της ασφάλειας των δικτύων και των πληροφοριών·

ΚΑΤΑ ΣΥΝΕΠΕΙΑ ΚΑΛΕΙ ΤΑ ΚΡΑΤΗ ΜΕΛΗ:

1. να προωθήσουν την ασφάλεια ως ουσιαστικό στοιχείο της διακυβέρνησης σε δημόσιο και ιδιωτικό επίπεδο, ιδίως με την επίσημη ανάθεση αρμοδιοτήτων·

2. να φροντίζουν για την κατάλληλη γενική και επαγγελματική εκπαίδευση αλλά και την ευαισθητοποίηση, ιδίως των νέων, σε θέματα ασφάλειας·

3. να λαμβάνουν τα απαραίτητα μέτρα για την πρόληψη και την αντιμετώπιση συμβάντων ασφαλείας, ιδίως μέσω:

α) της συνεχούς βελτίωσης του εντοπισμού και της αξιολόγησης των προβλημάτων ασφάλειας και δια της διεξαγωγής των δεόντων ελέγχων·

β) του καθορισμού αποτελεσματικών τρόπων προκειμένου να καταστεί γνωστή σε όλους τους ενδιαφερομένους η ανάγκη για δράση μέσω της ενίσχυσης του διαλόγου σε ευρωπαϊκό και εθνικό επίπεδο και, αν χρειάζεται, σε διεθνές επίπεδο, ιδίως με τους προμηθευτές τεχνολογίας και υπηρεσιών της κοινωνίας της πληροφορίας·

γ) της δέουσας ανταλλαγής πληροφοριών που αντιστοιχεί στις ανάγκες της κοινωνίας να τηρείται ενήμερη για επιτυχείς πρακτικές ασφάλειας·

4. να ενθαρρύνουν τη συνεργασία και τις εταιρικές σχέσεις μεταξύ των ακαδημαϊκών κύκλων και των επιχειρήσεων για την παροχή ασφαλών τεχνολογιών και υπηρεσιών, και την προώθηση της ανάπτυξης αναγνωρισμένων προτύπων·

ΧΑΙΡΕΤΙΖΕΙ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

1. να εφαρμόσει την ανοικτή μέθοδο συντονισμού σε σχέση με τις διεξαγόμενες δράσεις των κρατών μελών και να αξιολογεί τις επιπτώσεις τους στην ασφάλεια·

2. σε στενή συνεργασία με τα κράτη μέλη να συστήσει προσωρινή διεπιστημονική ομάδα αποτελούμενη από αντιπροσώπους τους, η οποία θα προβαίνει σε προπαρασκευαστικές εργασίες ενόψει της ίδρυσης της ομάδας ασφάλειας του κυβερνοχώρου, κατά τα οριζόμενα στο ψήφισμα του Συμβουλίου της 28ης Ιανουαρίου 2002·

3. να αναπτύξει περαιτέρω, σε συνεργασία με τα κράτη μέλη, διάλογο με τη βιομηχανία για τη βελτίωση της ασφάλειας των προϊόντων υλικού και λογισμικού αλλά και της διαθεσιμότητας υπηρεσιών και δεδομένων·

4. να δημιουργήσει επαφές με τους σχετικούς διεθνείς εταίρους και διεθνείς οργανισμούς ενόψει συνεργασίας και ανταλλαγής πληροφοριών στον τομέα αυτόν και να αναφέρει τακτικά στο Συμβούλιο·

5. να ιδρύσει την προαναφερόμενη ομάδα ασφάλειας του κυβερνοχώρου, που αναφέρεται στο σημείο 2·

ΚΑΛΕΙ:

1. τη βιομηχανία να ενσωματώσει τη διαχείριση των κινδύνων ασφάλειας στον κύριο κορμό της διοικητικής σκέψης και του σχεδιασμού των επιχειρήσεων·

2. τους χρήστες να αποκτήσουν συνολική άποψη για τους κινδύνους που συνδέονται με τα συστήματα πληροφοριών και να μελετούν τις απειλές που προέρχονται από φυσικά γεγονότα, ανθρώπινα λάθη καθώς και από τεχνολογικές αδυναμίες και εσκεμμένες επιθέσεις·

3. τη βιομηχανία και τους χρήστες να ανοίξουν διάλογο με τις κυβερνήσεις τους, ενόψει της διάπλασης μιας αντίληψης για την ασφάλεια.

(1) EE C 43 της 16.2.2002, σ. 2.